
ЦIыхубэ артистыр я хьэщIэщ
Адыгей.Республикэм и хьэщIэщ Урысейм и цIыхубэ артист Гафт Валентин. Краснодар аэропортым хьэщIэ лъапIэр къыщрагъэблэгъащ Адыгей къэрал университетым и студентхэм.
Нобэ Гафт Валентин хэтынущ АГУ-м и «Арт-Ритон» студент макъамэ театрымрэ «КатарсиС» студент театр студиемрэ я гупхэм я творческэ зэIущIэу университетым щекIуэкIынум.
Фигу къэдгъэкIыжынщи, Мэзкуу и «Современник» театрым щагъэлъагъуэ «Пока существует пространство» спектаклыр. Абы ролхэр щагъэзащIэ пьесэр зытхахэу Гафт Валентинрэ ди лъэпкъэгъу, Урысейм щIыхь зиIэ и артист Багъ Саидрэ. Спектаклым хэтхэм я фащэхэр и IэдакъэщIэкIщ урысей модельер, Адыгейм щыщ Мэчэр Сусаннэ.
Форумым зыхуагъэхьэзыр
Къэрэшей-Шэрджэс.ЩIыналъэм и Iэтащхьэ Темрезов Рашид я щIэгъэкъуэну, республикэм щрагъэкIуэкIынущ «Архъыз-XXI» IV Кавказ Ищхъэрэ граждан форумыр. Мы зэманым абы зыхуагъэхьэзыр.
Республикэм и Iэтащхьэмрэ Правительствэмрэ я Администрацэм и унафэщI Салпагаров Эльдар и тхьэмадэу, УФ-м и Президентым и полномочнэ лIыкIуэу КИФЩI-м щыIэм и къуэдзэ Галактионов Андрей сымэ кърихьэлIэу, КъШР-м и Правительствэм и Унэм щызэхэтащ форумым зэрызыхуагъэхьэзырым икIи зэрырагъэкIуэкIынум щытепсэлъыхьа зэIущIэ.
«Архъыз-XXI» IV Кавказ Ищхъэрэ граждан форумыр бадзэуэгъуэм и 12-м къыщызэIуахынущ сыт хуэдэ лъэхъэнэми лажьэ «Архъыз» турист-рекреацэ комплексым икIи ар махуищкIэ екIуэкIынущ. Абы хэтынущ мылъку къэлэжьыным пымыщIа IуэхущIапIэхэм, СМИ-м, властым и органхэм, эксперт зэгухьэныгъэхэм я лIыкIуэу 250-м нэблагъэ.
УЭРДОКЪУЭ Женя.
